Știință și educație
Tezele de doctorat de excelență ale anului 2010
au fost desemnate

Concursul anual „Teza de doctorat de excelență a anului”, organizat în premieră  în acest an de Consiliul Național pentru Atestare și Acreditare (CNAA), conform Regulamentului respectiv, își propune drept scop de a stimula, susţine şi dezvolta creativitatea ştiinţifică a cercetătorilor; a spori calitatea şi eficienţa cercetărilor realizate; a evidenţia lucrările în care sunt abordate cele mai actuale și inovative teme ale ştiinţei contemporane. Astfel, pe parcursul anului trecut, în cadrul ședințelor Comisiei de Atestare a CNAA, au fost identificate 17 teze de doctor și de doctor habilitat la propunerea comisiilor de experți pe domenii. 12 dintre ele, după o evaluare repetată de către Comitetul pentru concurs, au fost desemnate drept cele mai bune. Autorilor acestor lucrări li se vor acorda Diplome de gradul 1, 2 și 3 ale CNAA și premii bănești din partea organizațiilor de cercetare și educație, pe care le reprezintă. 
La nominalizările pentru tezele de doctor habilitat, toate trei locuri au fost conferite exponenților științelor medicale, dovedindu-ne că în domeniul respectiv există lucrări, într-adevăr, excelente, savanți cu pondere și autoritate internațională. De exemplu, teza de doctor habilitat în medicină „Grefe tisulare în optimizarea regenerării osoase posttraumatice dereglate”(specialitățile Ortopedie şi traumatologie; Chirurgie), distinsă cu Diploma de gradul I și susținută de Viorel Nacu în cadrul Consiliului științific specializat al Universității de Stat de Medicină și Farmacie „N. Testemițanu” (USMF), este o lucrare valoroasă cu care nu ne este rușine să ieșim în lume, s-a subliniat la ședința Comisiei de atestare a CNAA din 12 mai curent. 
Cercetătorul inovator a utilizat grefe celulare la 122 de pacienți cu dereglarea procesului reparator osos (cu pseudoartroze ale oaselor lungi – 115 cazuri și de scafoid – 7), anterior cercetările fiind aplicate pe modele animale. Investigațiile au demonstrat că plasarea între fragmentele osoase a materialului compozit, care constă din culturi celulare autologice din măduva osoasă și cele ombilico-placentare, stimulează dezvoltarea osteogenă, creează un regenerat osos ce suplinește defectul apărut. Prin urmare, pacientul își recapătă mobilitatea de odinioară și evită situația de a rămâne invalid pe viață. Originalitatea explorărilor, noutatea științifică a lucrării, semnificația ei aplicativă, implementarea rezultatelor în practică au fost aprobate la diverse foruri științifice naționale și internaționale, confirmate prin 10 medalii, 7 brevete de invenții, peste 50 de publicații științifice. Metodologia obținerii materialelor osteoinductive și tehnologia utilizării lor se încadrează într-o direcție științifică nouă – medicina regenerativă. 
La nominalizarea teza de doctor habilitat, Diploma de gradul II, i-a fost conferită cercetătorului Ion Băhnărel pentru lucrarea „Estimarea riscului asociat iradierii populaţiei Republicii Moldova şi posibilităţi de reducere a impactului pe sănătate” (USMF), susținută cu brio la specialitatea Igienă. În lucrare pentru prima dată a fost estimat riscul asociat iradierii radioactive de la sursele naturale, artificiale şi accidentale pentru populaţia țării. Sunt importante și datele obţinute privind morbiditatea, inclusiv prin cancer, la persoanele care s-au aflat în zona accidentului nuclear de la Cernobâl şi la descendenţii lor. Autorul are la activ un impunător număr de 70 lucrări științifice, 4 monografii, 2 manuale, 4 brevete de invenții etc. 
Următoarea teză de doctor habilitat, menționată cu Diploma de gradul III, este „Sindromul metabolic: consideraţii etiopatogenetice, clinice, diagnostice şi terapeutice” (USMF), susținută de conferențiarul Liviu Grib. Lucrarea reprezintă un studiu clinic, finisat pe un lot de 400 de pacienți și are o mare valoare științifico-practică. În teză autorul a reușit cu iscusință să cuprindă în ansamblu cercetarea componentelor posibile ale sindromului metabolic, cât și gradul lor de influență la interferență. 
La nominalizarea Teza de doctorat de excelență a anului, domeniul  ştiinţe ale vieţii şi medicale, Diploma de gradul I a fost decernată din nou unui reprezentant al medicinei – cercetătorului Oleg Solomon pentru lucrarea: „Prevenţia recidivei în tratamentul ortodontic prin protezarea edentaţiilor parţiale la copii şi adolescenţi” (USMF). Cercetarea este axată pe prevenirea riscului de recidivă  al anomaliilor dento-maxilare după un tratament ortodontic complex. Soluția a demonstrat-o prin protezarea edentațiilor la copii și asigurarea dezvoltării corecte a scheletului dento-facial. 
 Diplomele de gradul II și III au fost conferite la trei lucrări prețioase din domeniul biologiei, toate susținute în cadrul Institutului de Genetică și Fiziologie a Plantelor. Natalia Șirocova s-a impus în cadrul concursului cu lucrarea „Studierea polimorfismului genelor F8 şi F9 la pacienţii cu hemofilie A şi B în Republica Moldova” (specialitatea Genetică). Pentru prima oară au fost obţinute date privind spectrul şi frecvenţa mutaţiilor genelor F8 şi F9  la pacienţii cu hemofilie din țara noastră, fiind înregistrate 17 mutaţii noi, nedescrise anterior de specialiști. Rezultatele obţinute de autoare sunt utilizate la Centrul Naţional de reproducere şi genetică medicală în identificarea pacienţilor cu risc înalt de îmbolnăvire de această maladie.
Celelalte două teze de doctorat în biologie „Analiza moleculară a diferitelor genotipuri de porumb utilizate în ameliorare” (specialitatea Genetică), autoare Ecaterina Bondarenco, și „Particularităţi de adaptare la secetă a plantelor iso- şi anisohidrice şi efectul acidului salicilic”(specialitatea Fiziologie vegetală), autor Mihail Melniciuc, au fost distinse cu Diplome de gradul III.
Comitetul de concurs al CNAA a evidențiat și patru lucrări de doctorat din domeniul științelor reale și tehnice. Diploma de gradul I i-a fost conferită fizicianului Alexandru Belenciuc pentru teza „Epitaxia şi proprietăţile fizice ale straturilor neajustate structural din materiale calcogenidice şi oxidice” (specialitatea Fizica stării condensate), susținută la Institutul de Inginerie Electronică și Nanotehnologii al AȘM. Autorul a elaborat o tehnologie de concreștere a straturilor din materiale cu necorespundere mare a rețelelor cristaline, deschizând posibilitatea de  redimensionare proprietăților fizice ale acestora prin tensiuni elastice. Rezultatele cercetării s-au fructificat în peste 40 de publicații științifice, inclusiv 15 în reviste cu factor de impact, în 5 brevete de invenție (2 în Germania) și au o importanță atât teoretică, cât și practică. Deja, în baza noii tehnologii, în institut a fost creat un detector de infraroșu, la moment – cel mai performant în domeniu. 
O altă lucrare de doctorat „Contribuţii la elaborarea şi cercetarea rotorului eolian elicoidal”, specialitatea Teoria maşinilor şi organe de maşini, scrisă de inginerul cercetător Rodion Ciupercă de la UTM, a fost menționată cu Diploma de gradul II. Rezultatele tezei susținute au contribuit la elaborarea unor construcții ale subansamblurilor din sistemul turbinei eoliene cu eficiență sporită de conversie a energiei vântului în cea electrică. Cele 10 turbine eoliene care vor fi instalate în Chișinău, inclusiv una la Hâncești, au valorificat și rezultatele tânărului cercetător. Proiectul se realizează în cadrul Programului de Stat, condus de acad. Ion Bostan, rectorul UTM.
 Diploma de gradul III a fost decernată chimistei Silvia Melnic, semnatară a tezei de doctor „Sinteza şi studiul clusterilor homo- şi heteronucleari ai metalelor de tranziţie cu acizi carboxilici heterociclici”, specialitatea Chimie anorganică, Institutul de Chimie al AȘM, și  fizicienei Diana Harea pentru lucrarea „Procese de captare şi recomandare a purtătorilor de sarcină de neechilibru în structurile  amorfe de As-Se şi AS(Sb)2Se3:Sn”, specialitatea – Fizica şi ingineria semiconductorilor, Institutul de Fizică Aplicată al AȘM.
În cadrul concursului „Teza de doctorat de excelență a anului”, domeniul științele socio-umane a fost remarcat doar cu o Diplomă de gradul I pentru o lucrare susținută la USM.  Autoarea, Lidia Cazacu, în teza de doctorat în filologie “Compuse şi analitisme metaforice în italiana modernă ( tendinţe şi procese derivaţionale)”, specialitatea  Limbi romanice, și-a adus o contribuție la extinderea posibilităţilor de cunoaştere a fenomenului compunerii cuvintelor şi a metaforei glotice din perspectiva teoriei şi practicii traducerii.
Solicitat să comenteze rezultatele primei ediții a Concursului „Teza de doctorat de excelență a anului”, acad. Valeriu Canțer, președintele Consiliului Național pentru Acreditare și Atestare al RM și președinte al Comitetului pentru concurs, a subliniat că în prezent cele mai multe teze de doctorat sunt susținute la drept, în medicină, economie și pedagogie, dar în aspect calitativ, după cum ne-am convins, este prezentă prin lucrări foarte bune doar medicina. Deci, rămâne să ne concentrăm și în continuare pe calitatea tezelor de doctorat, aplicând părghii de stimulare morală și materială, cu susținerea financiară a administrațiilor instituțiilor de cercetare și educație, în care au fost elaborate lucrările. O teză de doctorat de excelentă, la care s-a muncit conștiincios ani grei, trebuie să fie cunoscută și apreciată de comunitatea științifică, dar și de societate. În contextul dat, acad. Valeriu Canțer lansează un apel către banci și companii mari de a sponsoriza în viitor organizarea acestui prestigios concurs al tezelor de excelență. 
Omagierea laureaţilor va avea loc în cadrul unei şedinţe festive, organizată de Consiliul Naţional pentru Acreditare şi Atestare la finele lunii mai. 	
							Tatiana Rotaru